דורות עילית

**דורות עילית** היא התנחלות ועיר חרדית עתידית שמתוכננת להיבנות בשומרון, בין היישובים אלקנה ועץ אפרים (מדרום) ומעלה שומרון ואלמתן (מצפון), ובסמיכות לכפרים בידיא, וסניריא. נכון ל-2026, מדובר ביוזמה פרטית הזוכה להשתתפות ממשלתית חלקית ולתמיכת מועצה אזורית שומרון.

## רכישה ושיווק קרקעות
[ממוזער|קרקעות דורות עילית - במרכז התמונה מקדימה, מכיוון דרום-מערב. מימין: [עץ אפרים, משמאל: סניריא.]]
התשתית הראשונית למיזם היא קרקעות בגודל של כ-200 דונם, שנרכשו בשנות ה-80 מבעליהן הערבים על ידי חברה בשם יאה (יקיר) להשקעות, שעסקה בין היתר בגאולת קרקעות בשומרון, ובסביבות תשע"ז (2017) נמכרו הקרעות לחברה אחרת בשם ג.ת.ל. בע"מ. ב-1984 קיבלו ועדת השרים להתיישבות וההסתדרות הציונית החלטה לאשר הקמת שני יישובים בשם יערית ונריה (או ניריה), בלי ציון מדויק של השטח שבו מדובר, וזאת אחרי שהיזמים הפרטיים יוכיחו שרכשו 100 דונם לפחות שנרשמו כחוק, ומשרד השיכון הודיע במסגרת אותה החלטה שהיזמים ישאו בחלק מהוצאות הקמת התשתיות. יש הטוענים שבאותה תקופה יצאו גם צווי הפקעה לצורך סלילת כבישים למקום, מכיוון כביש 55 מצפון ומכביש 5 מדרום.

בשנת תשע"ח (2018) החלו להתפרסם בריכוזים חרדיים מודעות על שיווק קרקעות במיזם, מטעם חברת אפיקים רוזנטלר, בעלות של 85,000 ליחידה, מתוך הערכה שבהמשך תוקם העיר ומחיר הקרקעות יעלה. נטען כי משקיעים רבים רכשו קרקעות במקום, ובמיוחד תושבי ביתר עילית. רבנים חרדיים שונים יעצו לציבור להימנע מהשקעה בפרויקט ואף התבטאו כנגדו בחריפות, בשל פקפוק בסיכויי הצלחתו לאור הנתונים באותה תקופה, ובכללם הרב שריאל רוזנברג, הרב יהודה סילמן, הרב צבי ברוורמן ואחרים. באותה שנה התקיים במקום מעמד נטיעות בט"ו בשבט, בהשתתפות סגן ראש מועצה אזורית שומרון, דוידי בן שמעון, ויועץ שר הביטחון לענייני התיישבות.

## מעורבות משרד הבינוי והשיכון
בראש חודש תמוז תשע"ח (2018) התקיים במקום סיור רשמי ומצולם של יואב גלנט (אז שר הבינוי והשיכון), יוסי דגן (ראש מועצה אזורית שומרון), ח"כ יעקב אשר, משה מונטג ובכירים נוספים, שהגיעו במסוקים משדה דב משום שעדיין לא הייתה דרך סלולה למקום. גלנט הצטלם במהלך הסיור ואמר: "בחרתם מקום מדהים. מי שגאל כנראה את השטח הזה הזה ידע מה הוא עושה, ולמה. אני רואה בזה צעד ראשון אופרטיבי בהיקף גדול למימוש החזון של מזרח גוש דן". שלושה חודשים לאחר מכן התקיימה פגישה בעניין בהשתתפות בכירים במשרד השיכון ובמחלקת הנדסה של המועצה האזורית שומרון, ובה נאמר שנגאל על ידי היזמים שטח של כ-200 דונם עם אופציה לרכישת כ-600 דונם נוספים.

## חוות דורות
בסביבות שנת תש"פ (2020), הוקמה בחלק מהשטח המדובר **חוות דורות** (נקראת גם: **חוות נחל קנה**). החווה נתמכת על ידי ישיבת רועה ישראל. גם משה פייגלין, תושב קרני שומרון הסמוכה, פוקד את המקום בקביעות, ואף משתתף באבטחתו. ההגעה לחווה מתאפשרת באמצעות דרך עפר ממעלה שומרון.

מאז הקמתה הותקפה החווה פעמים רבות על ידי פלסטינים תושבי הכפרים הסמוכים. בין היתר, בי"ג בתמוז תש"פ הותקפה החווה על ידי קבוצת פורעים שהגיעו מבידיא, תקיפה זו לוותה בקריאות עידוד והסתה במערכת הכריזה של מואזין הכפר. תקיפה נוספת אירעה ב-10.3.2023, והסתיימה בהריגת המחבל. תקיפה נוספת של קבוצת פורעים שהגיעו מכיוון סניריא התרחשה בט"ז בחשוון תשפ"ד, בחסות מסיק זיתים.

## הכרזת אדמות מדינה
בטבת תשפ"ו (19.1.2026) הוכרזו 694 דונם באזור כאדמות מדינה, מצפון לקרקעות שנגאלו ארבעים שנה קודם לכן, ואף ניתנה להכרזה הכותרת "דורות". ארגוני השמאל שלום עכשיו וכרם נבות ראו בכך סימן מובהק לקידום תוכנית העיר החרדית על ידי ממשלת ישראל.

## הערות שוליים
קטגוריה:התנחלויות חרדיות ביהודה ושומרון
קטגוריה:חוות ביהודה ושומרון
קטגוריה:גאולת אדמות בארץ ישראל

קטגוריה:מאחזים ביהודה ושומרון
קטגוריה:ישראל: יישובים עתידיים